**Tommy Hansen** (født 13. februar 1967 i Bodø) er en tidligere fotballspiller og –trener, best kjent som midtbanespiller for FK Bodø/Glimt fra 1992–1997.

Tidlig karriere
---------------

Hansen vokste opp i Bodøsjøen og spilte for Grand Bodøs ungdomsavdeling fra han var 6 til han ble 17 år. Som 17-åring fikk han sin debut for A-laget til Grand, hvor han spilte i tre sesonger. I 1987 gikk han til Bodø/Glimt for første gang og fikk tre sesonger i 2. divisjon, før han meldte overgang til Mjøndalen IF før 1990-sesongen. Hansen spilte to sesonger for Mjøndalen og avslutta tida si der med å vinne 1. divisjon avdeling A i 1991.

Eliteserien
-----------

Før 1992-sesongen dro Hansen tilbake til Bodø/Glimt og vant 1. divisjon avdeling A for andre gang på to sesonger. I 1993 fikk han dermed endelig prøve seg på øverste nivå i norsk fotball og gjorde, i likhet med resten av Glimt-laget, en sterk figur. Han spilte alle kampene i 1993-sesongen, endte opp med 6 seriemål på 22 kamper, og var sterkt delaktig i at Glimt tok sølv i sin comeback-sesong i eliten. Sesongen ble krona med cupfinaleseieren mot Strømsgodset, hvor han spilte hele kampen. Hansen spilte for Glimt ut 1997-sesongen, fikk til sammen 73 kamper på eliteserienivå og scora 13 mål. I løpet av fem sesonger i Glimt vant han ett seriesølv, ett –bronse i 1995 og ett cupmesterskap i 1993.

Trenerkarriere
--------------

Etter 1997-sesongen gikk Hansen til FK Gevir Bodø i 2. divisjon, hvor han var spillende trener i to sesonger, før han la fotballen på hylla for en tid. I 2011 påtok han seg treneransvaret for Bodø-klubben Junkeren i 3. divisjon, en rolle han hadde i fire år. I løpet av tida i Junkeren fikk han selskap av sin tidligere lagkamerat og Glimt-legende, Runar Berg, som spilte ett år for klubben. Etter 2014-sesongen ga Hansen seg som trener for Junkeren. I dag er Tommy Hansen yrkesfag-lærer ved Bodø videregående skole, på elektro linjen.

Meritter
--------

* Vinner 1. divisjon avdeling A, 1991 og 1992

* Cupmester 1993

* Sølv i eliteserien 1993

* Bronse i eliterserien 1995

Referanser
----------

1. ↑  «Norwegian second division 1987». *www.rsssf.no*. Besøkt 17. desember 2016.
2. ↑  Fotballforbund, Norges. «1. Divisjon Avd. A 1991 - Tabell». *fotball.no - Norges Fotballforbund*. Besøkt 17. desember 2016.
3. ↑  Fotballforbund, Norges. «1. Divisjon Avd. A 1992 - Tabell». *fotball.no - Norges Fotballforbund*. Besøkt 17. desember 2016.
4. ↑  Fotballforbund, Norges. «Tommy Hansen - Profil». *fotball.no - Norges Fotballforbund*. Besøkt 17. desember 2016.
5. ↑  Fotballforbund, Norges. «Tippeligaen 1993 - Tabell». *fotball.no - Norges Fotballforbund*. Besøkt 17. desember 2016.
6. ↑  Fotballforbund, Norges. «Tommy Hansen - Profil». *fotball.no - Norges Fotballforbund*. Besøkt 17. desember 2016.
7. ↑  Fotballforbund, Norges. «Tippeligaen 1993 - Tabell». *fotball.no - Norges Fotballforbund*. Besøkt 17. desember 2016.
8. ↑  Fotballforbund, Norges. «Tippeligaen 1995 - Tabell». *fotball.no - Norges Fotballforbund*. Besøkt 17. desember 2016.
9. ↑  «- Storformen er et stykke unna». *Nettopp*. Arkivert fra originalen 8. mars 2016. Besøkt 17. desember 2016.

Eksterne lenker
---------------

* www.rsssf.no
* altomfotball.no
* fotball.no